SL Uradni list Evropske unije C 338/10

Objava zahtevka v skladu s členom 50(2)(a) Uredbe (EU) št. 1151/2012 Evropskega parlamenta in Sveta o shemah kakovosti kmetijskih proizvodov in živil

(2015/C 338/07)

V skladu s členom 51 Uredbe (EU) št. 1151/2012 Evropskega parlamenta in Sveta (1) je ta objava podlaga za uveljavljanje pravice do ugovora zoper zahtevek.

ENOTNI DOKUMENT

„POLVORONES DE ESTEPA“

EU št.: ES-PGI-0005-01218 – 24.03.2014

ZOP ( ) ZGO ( X )

1. Ime

„Polvorones de Estepa“

2. Država članica ali tretja država

Španija

3. Opis kmetijskega proizvoda ali živila

3.1 Vrsta proizvoda

Skupina 2.3 Kruh, fino pecivo, slaščice, keksi in drugi pekovski izdelki

3.2 Opis proizvoda, za katerega se uporablja ime iz točke 1

Ime „Polvorones de Estepa“ se tradicionalno uporablja za božične slaščice, ki se proizvajajo v Estepi. Slaščice „Polvorones de Estepa“ se po istem receptu proizvajajo že več kot sto let. Lahko so pakirane posamezno ali pa skupaj z drugimi značilnimi božičnimi slaščicami.

Polvorón je kos pečenega testa, pripravljenega iz mešanice: pšenične moke, svinjske masti, sladkorja v prahu, mandljev, cimeta in naravnih arom (limone ali vanilje), lahko pa se uporabijo tudi nageljnove žbice.

Glede na vsebnost mandljev se slaščice polvorones delijo na:

— domače ali

— mandljeve/tradicionalne.

So zapečeno rjave barve, nežne teksture, mehki in hrustljavi, na zunaj čvrsti, a z mehko sredico. Njihova površina je rahlo razpokana in gladka. So podolgovate oblike in po vrhu potreseni s sladkorjem v prahu. Debelina posameznega kosa znaša največ 2,5 cm, širina manjšega premera največ 4 cm, širina večjega premera pa največ 7 cm. Tehtajo največ 50 g.

Proizvodi z ZGO „Polvorones de Estepa“ izpolnjujejo naslednja fizikalno-kemijska merila:

— vsebnost vlage: pod 7,5 %;

— vrednost pH: pod 6,5.

3.3 Krma (samo za proizvode živalskega izvora) in surovine (samo za predelane proizvode)

Slaščice „Polvorones de Estepa“ se proizvajajo iz naslednjih surovin v naslednjih razmerjih: iz pšenične moke (40–50 %), svinjske masti (20–25 %), sladkorja v prahu (22–27 %), cimeta (0,1–1 %), naravnih arom (0,01–1 %), nageljnovih žbic (0–1 %) in mandljev (≥ 8 % za tradicionalne/mandljeve in ≥ 15 % za domače slaščice polvorones).

3.4 Posebne faze proizvodnje, ki jih je treba izvajati na opredeljenem geografskem območju

Proizvodni proces se začne z izbiro surovin.

Po tem, ko se te ustrezno pripravijo, se zmes pregnete in nato v rezalnem stroju razreže na kose, pripravljene za peko. Po peki je pred pakiranjem slaščic je potreben postopek hlajenja, da njihova temperatura pade pod 10 °C.

3.5 Posebna pravila za rezanje, ribanje, pakiranje itn. proizvoda, za katerega se uporablja registrirano ime

Pakiranje mora potekati na opredeljenem geografskem območju, da se zaščiti kakovost proizvoda in prepreči, da bi se posušil, postal žarek ali se zdrobil zaradi krhkosti itd. Proizvedene slaščice se takoj posamezno zapakirajo z eno od naslednjih metod:

— mehansko, s pakirnim strojem flow-pack, v zavarjenem papirju;

— ročno ali mehansko, v papirju, ki se zavije na obeh straneh.

Pakiranje mora potekati po tem, ko se proizvod ohladi, da se ohranijo njegove fizikalno-kemijske in organoleptične lastnosti, opisane v točki 3.2. Tako je z njim lažje ravnati, poleg tega pa se v posameznih embalažah ne kondenzira vodna para.

3.6 Posebna pravila za označevanje proizvoda, za katerega se uporablja registrirano ime

Na posamezne embalaže in zavoje, ki vsebujejo samo proizvode z zaščiteno označbo, se namestijo etikete z obvezno navedbo „Indicación Geográfica Protegida“, natisnjenim imenom „Polvorones de Estepa“ in logotipom registriranega imena, kot je prikazan spodaj.

Kadar se slaščice z zaščiteno geografsko označbo „Polvorones de Estepa“ pakirajo skupaj z drugimi proizvodi, ki niso zajeti v zaščiteni geografski označbi, se lahko označijo kot take na posameznih embalažah, na katerih je lahko prikazan logotip ZGO. Na zunanji strani embalaže zavoja pa se navedejo pri vsebini zavoja le kot „Polvorones de Estepa IGP“, brez logotipa ZGO.

4. Jedrnata opredelitev geografskega območja

Občina Estepa v provinci Sevilla.

5. Povezava z geografskim območjem

Povezava slaščic „Polvorones de Estepa“ z geografskim območjem temelji na slovesu proizvoda. Ta traja že več kot stoletje, od začetka proizvodnje teh slaščic po receptu, ki se uporablja še danes. Zaradi tega se velik del prebivalcev Estepe v času pred božičem, od septembra do decembra, posredno ali neposredno ukvarja s proizvodnjo slaščic „Polvorones de Estepa“.

Njihov izvor sega v 16. stoletje. Dokumenti iz arhiva samostana Santa Clara de Estepa vsebujejo zapise o zaposlovanju slaščičarjev, ki so proizvajali slaščice po naročilu in jih pošiljali v Sevillo ali Madrid. V tem samostanu hranijo zapise o proizvodnji slaščic „Polvorones de Estepa“ po starih receptih: iz mešanice žit in svinjske masti, ki je ostala od kolin v decembru. To pojasnjuje, zakaj je uživanje teh slaščic že od začetka vezano na božični čas. Proizvajali so jih doma, s pomočjo modelov, ki so jim dali obliko, ki se uporablja še danes.

Izumiteljica polvorona, kot ga poznamo danes, je Micaela Ruiz Téllez z vzdevkom La Colchona, ki se je rodila v Estepi leta 1824 in umrla leta 1901. Zamisel za slaščice „Polvorones de Estepa“, kot jih poznamo danes, je bila njena. S peko, pri kateri se je posušil samo zunanji del slaščic, ji je namreč uspelo, da je sredica ostala mehka, ne da bi se slaščice zdrobile. Izboljšala je tudi način rafiniranja in praženja moke, s čimer so slaščice postale rahlejše od tistih, pripravljenih po prvotnem receptu.

Obstajajo dokazi, da se je proizvod tržil pod zaščitenim imenom že na 3. sejmu Feria del Campo v Madridu leta 1959.

Dokaz o slovesu proizvoda so naslednje navedbe v različnih publikacijah:

V publikacijo „INVENTARIO ESPAÑOL DE PRODUCTOS TRADICIONALES“ („Španski inventar tradicionalnih proizvodov“) iz leta 1996, projektu, ki ga je financirala Evropska unija za predstavitev evropske kmetijsko-prehrambene dediščine, so vključene tudi slaščice „Polvorones de Estepa“ kot tradicionalni proizvod. Slaščice „Polvorones de Estepa“ so prav tako katalogizirane v publikaciji „CATALOGACIÓN Y CARACTERIZACIÓN DE LOS PRODUCTOS TÍPICOS AGROALIMENTARIOS DE ANDALUCÍA“ („Katalogizacija in opredelitev značilnih andaluzijskih kmetijsko-prehrambnih proizvodov“).

V publikaciji „GUÍA ALIMENTACIÓN MEDITERRÁNEA“ („Vodnik po sredozemski prehrani“), ki jo je pripravilo javno podjetje Empresa Pública Desarrollo Agrario y Pesquero v okviru regionalnega ministrstva Andaluzije za kmetijstvo in ribištvo („Consejería de Agricultura y Pesca“), so slaščice „Polvorones de Estepa“ vključene med živila, ki sestavljajo sredozemsko prehrano, ki jo je Unesco leta 2010 razglasil za nesnovno kulturno dediščino.

V nadaljevanju so navedene nekatere od številnih omemb slaščic „Polvorones de Estepa“ v tisku:

— revija „Gastronomía y Enología“ (iz januarja 1987) govori o slaščicah „Polvorones de Estepa“, njihovi tradiciji in povezavi z mestom Estepa ter njihovem ugledu in slovesu;

— časopis „El Correo de Andalucía“ z dne 20. decembra 1989 piše o slaščicah „Polvorones de Estepa“ in njihovi povezavi z božičem;

— revija „Alforja“ z dne 30. septembra 1989 govori o zgodovini slaščic „Polvorones de Estepa“ in njihovem stoletje starem receptu;

— v reviji „Financial Food“ iz oktobra 1991 je objavljen obširen pregled slaščic iz Estepe, ki se nanaša na „Polvorones de Estepa“;

— dnevnika „Diario de Córdoba“ z dne 7. decembra 2007 in „ABC“ z dne 26. decembra 2008 omenjata slaščice „Polvorones de Estepa“, ki so jih potniki na vlakih AVE v božičnem času dobili za darilo;

— časopis „The New York Times“ z dne 27. decembra 2013 piše o polvoronu, ki se proizvaja v mestu Estepa, njegovem receptu, zgodovini in tradiciji.

Sklic na objavo specifikacije

(drugi pododstavek člena 6(1) te uredbe)

Celotno besedilo specifikacije zadevnega proizvoda je na voljo na naslovu:

http://www.juntadeandalucia.es/agriculturaypesca/portal/export/sites/default/comun/galerias/galeriaDescargas/cap/industrias-agroalimentarias/denominacion-de-origen/Pliegos/Pliego_Polvorones_Estepa.pdf

ali neposredno na domači spletni strani regionalnega ministrstva Andaluzije za kmetijstvo, ribištvo in razvoj podeželja (Consejería de Agricultura, Pesca y Desarrollo Rural)

(http://www.juntadeandalucia.es/agriculturaypesca/portal), pod: „Industrias Agroalimentarias“/„Calidad y Promoción“/„Denominaciones de Calidad“/„Productos de panadería y repostería“; specifikacija je pod imenom označbe kakovosti.

(1) UL L 343, 14.12.2012, str. 1.